— 17 гадоў назад, калі толькі прыйшоў у дзіцячую нейрахірургію, прызнаюся, задавальнення ад работы было значна менш. Бо кожны дзень мы бачылі дзяцей у вельмі цяжкім стане. Сёння ж амаль усе нашы пацыенты пакідаюць аддзяленне самі, яшчэ і дапамагаюць бацькам несці пакеты з рэчамі, — расказвае загадчык дзіцячага аддзялення цэнтра Міхаіл Талабаеў. — За апошнія 5 гадоў мы асвоілі хірургію не толькі нованароджаных (узрост — да 28 дзён), але і першых гадзін жыцця (ёсць паталогія, што патрабуе дапамогі нейрахірурга літаральна адразу). Уявіце, нарадзілася дзіця, у якога часткова адсутнічаюць усе мяккія тканкі — яго спінны мозг аголены. Гэта пагроза інфіцыравання, менінгіту і смерці. Мы тут жа яго аперыруем.